# Colibri

Colibri és un gènere d'ocells de la subfamília dels politmins (Polytminae) dins la família del troquílids (Trochilidae). Aquests colibrís habiten zones forestals però també praderies, des de Mèxic i Amèrica Central fins al nord de l'Argentina.

## Descripció

Les espècies que formen el gènere Colibri tenen una mida que oscil·la entre 9,5 i 15 cm, i un pes de 4,8 a 8,5 grams. Encara que són aus petites, no són les més petites, atès que aquests pertanyen al gènere Mellisuga.
Tenen cua àmplia, bifurcada o arrodonida. El bec és negre i prim, relativament llarg i corbat, i tenen una llarga llengua en forma tubular. El plomatge de tres de les quatre espècies és principalment verd o gris clar. Els mascles tenen una taca violeta-blau corrent cap enrere i avall de l'ull (les plomes s'aixequen quan estan excitats) i un pegat brillant sobre la gola. El plomatge de les femelles s'assembla al dels mascles, però els pegats de l'oïda i de la gola són més petits.
Construeixen nius en forma de copa amb les restes de fils, branques i plomes emmotllades mitjançant el llengueteig i l'aixafament. Solen posar 2 ous de color blanc. Mentre incuben, són agressivament territorials i impedeixen la tafaneria d'altres ocellets, inclusivament de la mateixa espècie, en la proximitat del niu.
Tot i que molts moren durant el seu primer any de vida, especialment en el vulnerable període entre la incubació i el moment d'abandonar el niu, aquells que sobreviuen viuen una mitjana d'entre 3 i 4 anys.

## Taxonomia

Se n'han descrit quatre espècies dins aquest gènere: i una cinquena (C. cyanotus) reconeguda pel Congrés Ornitològic Internacional.
* colibrí rutilant (Colibri coruscans). (Gould, 1846) Habita al nord d'Amèrica del Sud (Veneçuela, Guaiana, nord del Brasil, Argentina, Bolívia, Xile; Colòmbia; Equador; Perú).
* colibrí bru (Colibri delphinae). (Lesson, 1839) Es distribueix a Amèrica Central (Belize, Costa Rica, Guatemala, Hondures, Nicaragua, Panamà), Trinitat i Tobago i Amèrica del Sud (Bolívia, Brasil, Colòmbia, Equador, Guiana Francesa, Guaiana, Perú, Surinam, Veneçuela).
* colibrí d'orelles morades (Colibri serrirostris). (Vieillot, 1816) Es distribueix a Amèrica del Sud (Argentina, Bolívia, Brasil, Paraguai).
* colibrí verd (Colibri thalassinus). (Swainson, 1827) Segons BirdLife International, que inclou cyanotus com a subespècie de C. thalassinus , es distribueix a Amèrica del nord (Canadà, Estats Units, Mèxic), Amèrica Central (Costa Rica, El Salvador, Guatemala, Hondures, Nicaragua, Panamà) i Amèrica del Sud (Argentina, Bolívia, Colòmbia, Equador, Perú, Veneçuela).
* Colibrí d'orelles blaves (Colibri cyanotus) (Bourcier, 1843) - Es distribueix a Amèrica Central (Costa Rica, Panamà) i Amèrica del Sud (Colòmbia, Veneçuela, Equador, Perú, Bolívia).

## Referències

* ↑ El gènere Colibri a ITIS Rev. 22-10-2010
* 1 2 Remsen et al. 2015
* ↑ C. cyanotus encara no ha estat reconegut com a espècie per BirdLife International, i no ha estat inclòs com a espècie en l'avaluació de la UICN.
* 1 2 3 4 «Noms en castellà de les aus del món recomanats per la Societat Espanyola d'Ornitologia (Cinquena part: Stringiformes, Caprimulgiformes i Apodiformes)». Ardeola, 47, 2000. ISSN: 0570-7358 [Consulta: 19 juny 2011].
* ↑ BirdLife International (2016). "Colibri coruscans." 2016 Llista Vermella de la UICN. Unió Internacional per a la Conservació de la Natura, edició 2016. [Consulta: 10 de setembre de 2018]
* ↑ BirdLife International (2016). "colibrí marró." 2016 Llista Vermella de la UICN. Unió Internacional per a la Conservació de la Natura, edició 2016. [Consulta: 10 setembre 2018]
* ↑ BirdLife International (2016). "Colibri serrirostris." 2016 Llista Vermella de la UICN. Unió Internacional per a la Conservació de la Natura, edició 2016. [Consulta: 10 setembre 2018]
* ↑ BirdLife International (2016). "Colibri thalassinus." 2016 Llista Vermella de la UICN. Unió Internacional per a la Conservació de la Natura, edició 2016. [Consulta: 10 setembre 2018]
* ↑ Dort, John van (13 de juliol de 2016). "Taxonomy change 2016: Colibri Thalassinus". EBird Centreamèrica .